b'\n_START_ARTICLE_\nMagnus Colossus\n_START_SECTION_\nTematitzaci\xc3\xb3\n_START_PARAGRAPH_\nEsta muntanya russa de fusta es troba dins de l\'\xc3\xa0rea de Roma per\xc3\xb2 m\xc3\xa9s concretament en la part "Fort Rom\xc3\xa0", en este lloc podem trobar tamb\xc3\xa9 una zona infantil i una fira. Mentre accedim a l\'atracci\xc3\xb3 podem vore catapultes, tendes militars i armes de l\'\xc3\xa8poca. La coaster la trobem adherida a una pedrera i dins d\'una fortificaci\xc3\xb3 o limes amb estaques de fusta. Estos forts eren constru\xc3\xafts quan els romans del segle I i II conquistaven un territori, llavors per obtenir protecci\xc3\xb3 contra possibles atacs dels seus enemics constru\xc3\xafen estes fortificacions de fusta, ja que este material era el que els permetia aixecar m\xc3\xa9s r\xc3\xa0pid les estructures de defensa. M\xc3\xa9s tard estos forts de fusta eren reempla\xc3\xa7ats per altres constru\xc3\xafts amb materials m\xc3\xa9s s\xc3\xb2lids com la pedra o maons._NEWLINE_La muntanya russa simbolitza una cal\xc3\xa7ada romana a\xc3\xa8ria per on corrien les quadrigues de caballs.\n_START_SECTION_\nConstrucci\xc3\xb3\n_START_PARAGRAPH_\nLa construcci\xc3\xb3 de "Magnus Colossus" fou contractada a principis d\'abril del 1998. El disseny d\'esta fou realitzat per Ing.-B\xc3\xbcro Stengel, una companyia alemanya veterana en el m\xc3\xb3n de les muntanyes russes, el 2007 va crear la seua coaster n\xc3\xbamero 500 Maverick en Cedar Point a Ohio. La fabricaci\xc3\xb3 va ser c\xc3\xa0rrec de RCCA (Roller Coaster Company of America) empresa que ha constru\xc3\xaft entre altres muntanyes: Coaster Express en el Parque Warner Madrid i Son of Beast en King Island, la primera woodie amb un looping (tancada el 2009). La part mec\xc3\xa0nica i motriu: sistema de frenat, sistema d\'ascensi\xc3\xb3 i trens, entre altres coses, li va correspondre a l\'empresa su\xc3\xafssa Intamin AG, l\'any 2007 va participar altra vegada al parc construint Inferno. _NEWLINE_La contractaci\xc3\xb3 va ascendir a 1.100 milions de pessetes \xe2\x80\x936.611.133 \xe2\x82\xac\xe2\x80\x93. Segons comentaren en el seu dia els promotors, per una modificaci\xc3\xb3 del projecte inicial es va poder abaratir 200 milions de pessetes respecte al pressupost inicial._NEWLINE_Tota l\'estructura est\xc3\xa0 sostinguda sobre 1.400 suports a una profunditat de 6 m excavats en la pedrera i s\'utilitzaren 1.200 m c\xc3\xbabics de fusta, de dos tipus de diferents arbres d\'Oregon (EUA) per aixecar-la.\n_START_SECTION_\nCaracter\xc3\xadstiques\n_START_PARAGRAPH_\nLa major caracter\xc3\xadstica de "Magnus Colossus" \xc3\xa9s la seua ubicaci\xc3\xb3, assentada sobre tres escalons de l\'antiga pedrera de la Serra Cortina a Benidorm. Va obtindre durant un temps el t\xc3\xadtol de la muntanya russa de fusta m\xc3\xa9s r\xc3\xa0pida (actualment Wodan Timbur Coaster, Europa Park a Alemanya) i amb la caiguda m\xc3\xa9s alta d\'Europa (actualment Colossos, Heide Park a Alemanya), a m\xc3\xa9s fou la primera del m\xc3\xb3n a dur frens magn\xc3\xa8tics i el seu sistema de seguretat \xc3\xa9s hidr\xc3\xa0ulic. T\xc3\xa9 una doble caiguda (double drop), un element no molt com\xc3\xba i que crea un espectacular air-time als passatgers, \xc3\xa9s a dir, produeix durant un temps sensaci\xc3\xb3 d\'ingravidesa. Provoca emocions fortes i en la seua caiguda de 35 m s\'experimenta una for\xc3\xa7a d\'acceleraci\xc3\xb3 de 2G aconseguint els quasi 100 km/h. T\xc3\xa9 restricci\xc3\xb3 d\'al\xc3\xa7ada d\'1,40 m, hi ha una xicoteta r\xc3\xa8plica per als m\xc3\xa9s petits a l\'\xc3\xa0rea de "Grecia" anomenada "Alucinakis". Tampoc est\xc3\xa0 recomanada per a persones que patixen problemes card\xc3\xadacs, hipertensi\xc3\xb3, problemes d\'esquena i dones embarassades.'